《为翁载道同年题望云图》
明代·张宁

云飞处，泸之浔，朝朝暮暮生幽阴。天高地迥望不极，长风落日愁人心。

忆昔童稚年，慈颜蚤相背。萱花再发椿株荣，白首青毡望儿贵。

儿今已贵双亲存，萧条菽水违晨昏。吴中烟水空回首，三峡哀猿啼断魂。

君门万里从来语，翻笑庭闱今复尔。悠悠忠孝两迟回，却望孤云泪如雨。

踌蹰未已云飘扬，欲飞无翼川无梁。儿心愿作西郊雨，万里随云下故乡。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。